6. jaanuaril osalesid eesti kõrged vaimulikud Turus pidulikul jumalateenistusel, millega alustati Soome kiriku  850. aastapäeva üritusi. Turu toomkirikus peetud jumalateenistusel osalesid president Tarja Halonen, ministrid ja teised kõrged riigiametnikud. Jutluse pidas peapiiskop Jukka Paarma. Oikumeenilisel jumalateenistusel, kus teenisid kaasa peapiiskop Leo ortodoksi kirikust, piiskop Jozef Wróbel katoliku kirikust ja Taisto Toivola nelipühi kirikust, mälestati Kagu-Aasia katastroofi ohvreid ja palvetati nende omaste pärast. Kuigi kiriku pidustusi varjutas Aasia õnnetuse mälestus ning meri visiidi lõpupoole tormiseks muutus, jäi EELK delegatsioon käiguga rahule.